钦定古今图书集成/明伦汇编/氏族典/第624卷 > 拓跋志
## 钦定古今图书集成/明伦汇编/氏族典/第624卷 > 拓跋志

按《魏书河间公传》：“兰子志，字猛略，少清辩强干，历览
书传，颇有文才。为洛阳令，不避强御。高祖谓邢峦曰：
‘此儿竟可。所谓王孙公子，不镂自雕’。峦曰：‘露竹霜枝，
故多劲节；非鸾则凤，其在本根也’。员外郎冯俊，昭仪
之弟，恃势恣挝，所部里正，志令主吏收系，处刑除官，
由此忤旨，左迁太尉主簿，俄为从事中郎。车驾南征”，
高祖微服观战，所有箭欲犯帝，志以身障之，高祖便
得免。矢中志目，因此一目丧明，以志行恒州事。世宗
时，除荆州刺史。肃宗初，兼廷尉卿。后除扬州刺史，赐
爵建忠伯。寻为雍州刺史。莫折念生反，诏志为西征
都督讨之。念生遣其弟天生屯龙口，与志相持，为贼
所乘，遂弃大众，奔还岐州。贼遂攻城，刺史裴芬之疑
城人与贼潜通，将尽出之。志不听。城人果开门引贼
锁，志及芬之送，念生，见害。前废帝初，赠尚书仆射、太
保。